Det er heldigvis ikke et hverdagssyn med kampklædte og stærkt bevæbnet politi midt i Aalborg, og derfor vakte det også opsigt, da politiet mandag rullede massivt ind i området omkring Hotel Hvide Hus. Og der var ikke tale om en øvelse. - Jeg kan bekræfte, at vi har foretaget en politiaktion på Hotel Hvide Hus. Aktionen er afsluttet, og det blev den ret hurtigt, siger vagtchef hos Nordjyllands Politi, Mads Hessellund. Derudover ønsker Nordjyllands Politi ikke at oplyse yderligere om, hvilken aktion der var tale om. Ifølge TV2 Nords oplysninger var politiet efter alt at dømme på udkig efter en eller flere personer, i hvert fald befandt flere betjente sig på altaner til forskellige hotelværelser. Vagtchef Mads Hessellund oplyser, at der i forbindelse med politiaktionen ikke er foretaget anholdelse.

Referat:
Nordjyllands Politi mødte talstærkt op og udstyret med både hunde og maskingevær mandag ved Hotel Hvide Hus i Aalborg, men politiet holder kortene tæt til kroppen i forhold til hvad, der ligger bag den storstilede politiaktion.